Dobó István laudációja

 “Laudáció – 1500 karakter”.Ahány karakter, annyi Eszéki Erzsébet – tartja a (most született) mondás. Mennyiféleképpen lehet jellemezni valakit? Az újságírót lehet az ÉS-től a

Kettőspontig, és tovább. Íróinterjúk készítője, irodalmi oldalak szerkesztője,

egyszemélyes kultúrarovat. Közgáz középiskolai padalattolvasó, interjúkötetek

szerzője. Újdonságkereső, összművészeti sorozatok kitalálója és szerkesztője. A

kölcsönhatások inspirálják, ez hozza a flow-t. Na, meg az úszás, de erről még

később.

Egyetemistaként, csak úgy az utcáról betoppant az ÉS szerkesztőségébe, senkit

sem ismerve ott, a legelső szobába: Miért nem készít senki interjút Franz

Fühmann (kelet)német íróval?

Itt van Budapesten! A meglepett főszerkesztő-helyettes, Faragó Vilmos csak

annyit mondott: Írja meg!

Így lett a három bölcsész szak mellé az Élet és Irodalom a negyedik. Igazi

műhely, mesterekkel, akik elismerésként egyeseket adtak. Egyforintosokat. A

szakma csínját-bínját lehetett tanulni tőlük.

Ha ilyen a kezdet, akkor talán nem véletlenül kedvenc műfaja az interjú.

Napilapos ritmus mellett is alapos, íróportréihoz teljes életműveket olvas újra.

Empátiájával, kíváncsiságával mély rétegeket, emberi univerzumokat tár fel.

Felkészült, tehát rögtönözhet is, így beszélgetései oldottak, mégis feszesek.

Elhivatott kultúraközvetítőként új irányokba is fordul. Az első átfogó, napi

frissítésű kulturális portál főszerkesztő-helyettese. Közben gazdasági napilapnál

az átalakuló kultúrafinanszírozásról készít kolumnákat. Kíváncsi fiataloknak

szívesen adja át a mestereitől tanultakat és a saját tapasztalatait, akár a

változatosságról is.

Ennyiféle tevékenységhez csak kell valami, ami egyhangú!

Sokan monotonnak tartják az úszást. Különösen, ha megtudják, hogy valaki

rendszeresen 3-4-5000 métert úszik. Én ismerek ilyet, szinte vizilény. Állítja, hogy az úszás is

maga a flow.

Ha valakinek úszóhártyája van, attól még lehet aranytolla is!

Elgondolkodtató kifejezés az életmű-díj. Az életmű Aranytollal folytatódik.

Gratulálok!